**РЕШЕНИЕ № ПВ – 135 -ПР/2013 год.**

**за преценяване на необходимостта от извършване на оценка на въздействието върху околната среда**

**На основание**: чл.93, ал.1 и ал.5 от Закона за опазване на околната среда (ЗООС); чл.7 ал.1 и чл.8, ал.1 от *Наредбата за условията и реда за извършване на оценка на въздействието върху околната среда* (Наредба за ОВОС), чл.31, ал.4 и ал.6 от Закона за биологичното разнообразие (ЗБР); чл.40, ал.3 и ал.4, във връзка с чл.2, ал.1, т.1 от *Наредбата за условията и реда на извършване на оценка за съвместимостта на планове, програми, проекти и инвестиционни предложения с предмета и целите на опазване на защитените зони* (Наредба за ОС), представена писмена документация от Възложителя по Приложение № 2 към чл.6 от Наредбата за ОВОС и по чл.10, ал.1 и ал.2 от Наредбата за ОС, становища от РЗИ Пловдив и БДУВ ИБР Пловдив

 **Р Е Ш И Х**

**да не се извършва** оценка на въздействието върху околната среда за

**инвестиционно предложение**: **„Изграждане на 7 броя тръбни кладенци за поливни нужди на трайни насаждения- ябълки**”, което няма вероятност да окаже значително отрицателно въздействие върху природни местообитания, популации и местообитания на видове, предмет на опазване в защитени зони.

**Местоположение: в имоти №№** 24582.29.1, 24582.31.50, 24582.31.81, 25482.31.51, землище на с. Дълго поле, община Калояново.

**Възложител:** „Съни Епъл” ЕООД

Характеристика на инвестиционното предложение:

Инвестиционното предложение предвижда изграждане на седем броя тръбни кладенци в цитираните имоти, собственост на възложителя. Водовземните съоръжения ще се използват за напояване на масиви от ябълкова градина. Необходимото годишно водно количество за напояване на насажденията е общо 1 144 800 m3/сезон (1 144 800 m3/годишно).

Инвестиционното предложение /ИП/ попада в обхвата на т. 10, буква “н“ от Приложение № 2 на Закона за опазване на околната среда /ДВ.бр.91 /2002 год./ и чл.2, ал.1, т. 1 от Наредбата за ОС.

Площадката на ИП не попада в границите на защитени зони по смисъла на Закона за биологичното разнообразие /ЗБР/ от мрежата „Натура 2000”. Най-близката защитена зона е BG0000429 „Река Стряма”, включена в списъка на защитените зони за опазване на природните местообитания и на дивата флора и фауна, приета с РМС № 122/02.03.2007г. (ДВ бр.21/ 2007г.). Предвид местоположението и характера на инвестиционното предложение, извършената преценка за вероятната степен на отрицателно въздействие определя, че **няма вероятност** от значително отрицателно въздействие върху предмета на опазване в защитената зона.

 **мотиви:**

 **I. Характеристика на предлаганото строителство, дейности, технологии: обем, производителност, мащабност , взаимовръзка и кумулиране с други предложения, ползване на природни ресурси, генерирани отпадъци, замърсяване и дискомфорт на околната среда, както и риск от инциденти.**

Инвестиционното предложение предвижда изграждане на водовземни съоръжения, тип тръбни кладенци, всеки с дълбочина 25 m. Сондирането ще се извърши със сондажна апаратура, с обратна циркулация на промивната течност – чиста вода. В задтръбното пространство на филтровата част от колоната ще бъде направена обсипка от промит речен чакъл, над която ще бъде направен глинест тампонаж. Предвиденият средноденонощен дебит за седемте тръбни кладенци общо е 87 l/s, изчислен за поливен сезон от 152 дни. В тръбните кладенци ще бъдат монтирани потопяеми помпи с различни дебити, като максималният дебит ще бъде 27 l/s.

Добиваната вода ще е от глинесто– песъчливите отложения на кватернерния водоносен хоризонт, който е част от подземно водно тяло BG3G000000Q013 „Порови води в Кватернер – Горнотракийска низина”.

Предвидените тръбни кладенци ще бъдат изградени след получаване на разрешително за ползване на воден обект с изграждане на водовземно съоръжение за подземни води.

* В хода на експлоатация на обекта не се предполага значително замърсяване и дискомфорт на околната среда. При строителството се очаква известно шумово натоварване на околната среда. То ще бъде минимално, локализирано в рамките на ограничен район.
* Не се налага промяна на съществуващата или изграждане на нова пътна инфраструктура.

 **II. Местоположение в това число чувствителност на средата, съществуващото ползване на земята, относително наличие на подходящи територии, качеството и регенеративната способност на природните ресурси в района:**

* Реализацията на инвестиционното предложение ще бъде извън границите на защитени зони, съгласно чл. 5 от Закона за биологичното разнообразие и не се очаква да настъпи значително въздействие върху компонентите на околната среда.
* Инвестиционното предложение ще се осъществи извън границите на защитени територии, съгласно Закона за защитените територии.
* Не се очаква засягане на качествата и регенеративната способност на природните ресурси в района.
* **III. Способността за асимилация на екосистемата в естествената околна среда**:
* Характерът и капацитетът на инвестиционното предложение не предполагат значително изменение в ключови характеристики на околната среда.
* Във връзка с поискано становищеопределящо степента на значимост на въздействието и риска за човешкото здраве, с писмо изх. № 6852/27.11.2013г., РЗИ- Пловдив е потвърдила липсата на здравен риск при осъществяване на инвестиционното предложение.
* С писма изх. № КД-04-258 и РД-11-169/12.08.2013г. и РД-11-221/17.10.2013г. БДУВ ИБР Пловдив е дала заключение за допустимостта на инвестиционното предложение от гледна точка на ПУРБ на ИБР и постигане целите на околната среда. Не се очаква значимо негативно въздействие върху подземното водно тяло при изграждането и експлоатацията на тръбните кладенци.

**IV. Характеристика на потенциалните въздействия- териториален обхват, засегнато население, включително трансгранични въздействия, същност, големина, комплексност, вероятност, продължителност, честота, обратимост**:

* Териториалния обхват на въздействие в резултат на строителството и експлоатацията на инвестиционното предложение е ограничен и локален в рамките на площадката.
* При спазване на технологичните изисквания не се очаква неблагоприятно въздействие върху компонентите и факторите на околната среда и върху човешкото здраве.
* Реализацията на предложението не предполага трансгранично въздействие.
* Въздействието в резултат на експлоатацията на бъдещия обект ще бъде дълготрайно, съгласно срока на експлоатацията му.

**V. Обществен интерес към предложението за строителство, дейности или технологии :**

 Възложителят е уведомил за своето инвестиционно предложение кметовете на община Калояново и с. Дълго поле, както и засегнатото население чрез обява във вестник и на информационно табло. Осигурен е обществен достъп до информацията по приложение № 2 по реда на чл. 6, ал. 9 от Наредбата за ОВОС. Към момента на издаване на настоящото решение не са изразени устно или депозирани писмено жалби, възражения и становища срещу реализацията на инвестиционното предложение.

**Настоящото Решение се отнася само за конкретно заявеното предложение и в посочения капацитет**.

**Решението не отменя задълженията на Възложителя за изпълнение на изискванията на Закона за опазване на околната среда и други специални закони и подзаконови нормативни актове и не може да служи като основание за отпадане на отговорността съгласно действащата нормативна уредба.**

**При промяна на инвестиционното предложение, на Възложителя или на някои от обстоятелствата, при които е било издадено настоящето Решение, Възложителят /новият Възложител/ трябва да уведоми РИОСВ гр. Пловдив до 14 дни след настъпване на измененията.**

**Настоящото Решение губи правно действие, ако в срок 5 години от датата на влизането му в сила не е започнало осъществяването на инвестиционното предложение.**

**Решението може да бъде обжалвано чрез РИОСВ- Пловдив пред Министъра на околната среда и водите и/ или Административен съд– Пловдив в 14-дневен срок от съобщаването му на заинтересованите лица и организации по реда на Административно- процесуалния кодекс.**

**ТАМЕР БЕЙСИМОВ 11.12.2013**

*Директор на РИОСВ - Пловдив*